b'\n_START_ARTICLE_\nLimon\xc4\x8delas\n_START_PARAGRAPH_\nLimon\xc4\x8delas (it. Limoncello)\xc2\xa0\xe2\x80\x93 skais\xc4\x8diai geltonas itali\xc5\xa1kas citrin\xc5\xb3 likeris, gaminamas daugiausia Piet\xc5\xb3 Italijoje, rajone apie Neapolio \xc4\xaflank\xc4\x85 (Amalfio krante, Sorento pusiasalyje, Pro\xc4\x8didos, Iskijos ir Kaprio salose) bei Sicilijoje, Sardinijoje, Gozo saloje (Malta), Mentonoje (Pranc\xc5\xabzija)._NEWLINE_Limon\xc4\x8delas tradici\xc5\xa1kai patiekiamas atv\xc4\x97sintas pavalgius. Amalfio krante limon\xc4\x8del\xc4\x85 paprastai geria i\xc5\xa1 ma\xc5\xbe\xc5\xb3 keramini\xc5\xb3 stiklinai\xc4\x8di\xc5\xb3, kurios paprastai irgi b\xc5\xabna atv\xc4\x97sintos. Amalfio krantas gars\xc4\x97ja tiek limon\xc4\x8delu, tiek savo keramika. Tokia limon\xc4\x8delo g\xc4\x97rimo tradicija paplito likusioje Italijoje.\n_START_SECTION_\nGamyba\n_START_PARAGRAPH_\n\xc5\xa0is likeris gaminamas i\xc5\xa1 citrin\xc5\xb3 \xc5\xbeieveli\xc5\xb3 (tradici\xc5\xa1kai\xc2\xa0\xe2\x80\x93 i\xc5\xa1 Sorento citrin\xc5\xb3, bet naudoja ir kitokias citrinas), etanolio, vandens ir cukraus. Likeris yra saldus, citrinos skonio, bet ner\xc5\xabg\xc5\xa1tus, kadangi jame n\xc4\x97ra citrin\xc5\xb3 sul\xc4\x8di\xc5\xb3._NEWLINE_Skirtingai nuo kit\xc5\xb3 likeri\xc5\xb3 limon\xc4\x8delas lengvai pagaminamas, reikia tik paprast\xc5\xb3 jo ingredient\xc5\xb3 ir laiko subr\xc4\x99sti. Namin\xc4\x97s gamybos limon\xc4\x8delas da\xc5\xbenai yra stipresnis ir labiau i\xc5\xa1reik\xc5\xa1to citrinos gard\xc5\xbeio negu pramonin\xc4\x97s gamybos limon\xc4\x8delai, parduodami parduotuv\xc4\x97se. Stipriam skoniui gauti naudojamas grynas 96\xc2\xa0% etanolis (40\xc2\xa0% degtin\xc4\x97 neekstrahuoja vis\xc5\xb3 eterini\xc5\xb3 citrinos \xc5\xbeieveli\xc5\xb3 eterini\xc5\xb3 aliej\xc5\xb3), o tik po to ekstraktas skied\xc5\xbeiamas ir i\xc5\xa1laikomas (ma\xc5\xbeiausiai 3-5 d.)._NEWLINE_Limon\xc4\x8delas gaminamas ekstrahuojant, be distiliacijos, tod\xc4\x97l jame lieka daug vitamino C._NEWLINE_Skirting\xc5\xb3 veisli\xc5\xb3 citrinos (auginamos skirtinguose regionuose), naudojamos limon\xc4\x8delo gamyboje, duoda skirtingus gard\xc5\xbeius. Skon\xc4\xaf kei\xc4\x8dia ir tai, kad \xc5\xbeievel\xc4\x97s gali b\xc5\xabti ekstrahuojamos ne grynu etanoliu, o stipriu alkoholiniu g\xc4\x97rimu, kuris turi ir sav\xc4\x85 skon\xc4\xaf.\n_START_SECTION_\nLimon\xc4\x8delas u\xc5\xbe Italijos rib\xc5\xb3\n_START_PARAGRAPH_\nLimon\xc4\x8delas yra Italijoje \xc4\xafprastas g\xc4\x97rimas, o kitose \xc5\xa1alyse plisti jis \xc4\x97m\xc4\x97 neseniai. Daug\xc4\x97ja restoran\xc5\xb3 JAV, D. Britanijoje, Australijoje ir Naujojoje Zelandijoje, \xc4\xaf kuri\xc5\xb3 meniu \xc4\xaftrauktas limon\xc4\x8delas. \xc5\xa0is likeris yra populiar\xc4\x97jantis kokteili\xc5\xb3 ingredientas, kadangi suteikia ctrinos skon\xc4\xaf, bet n\xc4\x97ra r\xc5\xabg\xc5\xa1tus kaip citrinos sultys.'